Jan E. Jørgensen (V), 2013-05-24:
Som dansker kan man jo ikke andet end at blive en lille smule stolt og glad over, at der er andre mennesker ude fra verden, som også gerne vil være danskere og derfor søger om et dansk statsborgerskab.
Det er glædeligt, men den måde, som vi behandler disse ansøgere på, er knap så glædelig.
Som jeg nævnte i begrundelsen for at rejse den her debat, er sagsbehandlingstiderne for ansøgning om dansk indfødsret intet mindre end eksploderet under den nuværende regering.
Det er en uanstændig måde at byde de kommende danske statsborgere velkommen på.
Derfor er jeg også glad for, at justitsministeren er enig i, at det ikke er i orden.
Jeg tror så, at hans ordvalg var et andet end uanstændigt, men fair nok.
Men her hører det så også op.
Denne forespørgselsdebat er rejst af et flertal af partier i Folketinget bestående af Venstre, Liberal Alliance, Det Konservative Folkeparti, Dansk Folkeparti og Enhedslisten, og dermed er der jo flertal uden om regeringen.
På den baggrund vil jeg da gerne ønske justitsministeren tillykke med, at det i går lykkedes at lande en aftale med Enhedslisten, ikke bare om at få nedbragt sagsbehandlingstiderne på området, men jo også om at lempe kravene for, hvordan man kan få dansk statsborgerskab.
Sølle 7 mio. kr. har man fået til at ansøge om nogle sagsbehandlere, og jeg vil stille mig særdeles tvivlende over for, om det er nok til at få nedbragt puklen, for samtidig med at man har indgået den her aftale om de 7 mio. kr., har man jo også slækket på kravene til at få dansk statsborgerskab.
Det kan jo ikke betyde andet, end at antallet af ansøgere vil stige voldsomt.
Så der vil altså komme flere ansøgninger, som der jo så også skal bruges flere ressourcer på at behandle.
Så om regnestykket går op i sidste ende, kan jeg stille mig meget tvivlende over for.
Som det er nu, er der ikke nogen servicekrav for, hvor længe der må gå, fra man ansøger om indfødsret, til man skal have et svar.
Derfor kan ansøgningssagerne jo i princippet trække i langdrag.
Justitsministeriet har oplyst, at begrundelsen for de lange sagsbehandlingstider er, hvis jeg sådan skal sætte det ret firkantet op, det erkender jeg, at man har haft travlt, og at man bl.a. har haft travlt med andre ting.
Den forklaring er simpelt hen ikke god nok.
Hvis vi skulle overføre forklaringen f.eks. til kommunale forhold, som jeg jo kender lidt til selv, så ville det svare til, at vi i Frederiksberg Kommune, hvor jeg selv sidder i kommunalbestyrelsen, skulle sige til folk, at de altså måtte vente et par år på at få behandlet deres byggeansøgning, fordi vi havde travlt med metroprojektet.
Det duer jo ikke.
Det er ikke en argumentation, som man kan henvise til.
Og hvis det virkelig er ressourcerne, der er problemet, ja, så må det jo være op til den enhver tid siddende ansvarlige minister at foretage den nødvendige omprioritering inden for sit eget ressortområde.
Til syvende og sidst er det en politisk beslutning, hvor længe vi ønsker at disse ansøgere skal vente.
Vi stiller krav til ansøgernes motivation og kvalifikationer, vi kan også godt tillade os at stille krav til os selv.
Ansøgere om dansk indfødsret har krav på at blive behandlet med respekt.
Jeg havde så håbet på, at vi sammen med Enhedslisten kunne få indført nogle servicemål, som kunne gå på, at man sagde 3 måneder for de ukomplicerede sager og så 7 måneder for de komplicerede sager og vel at mærke som et maksimum.
Det svarer fuldstændig til tidsfristerne for familiesammenføring, og hvorfor det skulle være vanskeligere at behandle en ansøgning om statsborgerskab end en om familiesammenføring, synes jeg ikke vi har fået en forklaring på.
Men Enhedslisten har altså stillet sig tilfreds med en gennemsnitlig sagsbehandlingstid på 7 måneder, som det fremgår af den aftale, der blev indgået i går.
Det er, som justitsministeren forudsagde at jeg ville sige, ganske enkelt for uambitiøst.
Så lang tid var ikke engang jeg om at skrive speciale på jurastudiet, så at det virkelig skulle tage 7 måneder at behandle en ansøgning om statsborgerskab, forstår jeg simpelt hen ikke.
Der er jo tale om gennemsnitsbetragtninger, så nogle ansøgninger kan jo altså vente i 11 måneder, hvis andre f.eks. bliver behandlet på 3 måneder.
Vi forstår heller ikke, at sagspuklen først kan være afviklet ved udgangen af 2014.
Det burde kunne klares i indeværende år.
Så vi er altså mere ambitiøse end regeringen og Enhedslisten, og derfor skal jeg på vegne af Venstre og Det Konservative Folkeparti og Liberal Alliance fremsætte følgende forslag til vedtagelse: Forslag til vedtagelse